समता कॉलोनी को सात साल पहले मिल चुकी है वैधानिकता
वार्ड 27 की कॉलोनी समता सिटी और समता कॉलोनी को 7 साल पहले ही वैधानिकता का दर्जा मिल चुका है। दोनों ही कॉलोनियां नगर निगम में हैंडओवर हो चुकी है और दोनों ही कॉलोनियों में कोई भी बंधक प्लाट शेष नहीं रह गया है। खुद आयुक्त ही दोनों कॉलोनियों के मामले में हस्तांतरण की प्रक्रिया पूरी कर प्रमाण-पत्र भी जारी कर चुके हैं।
भाजपा पार्षद सलीम मेव द्वारा कलेक्टर को वार्ड 27 की 8 कॉलोनियों के संबंध में की गई शिकायत के बाद समता सिटी और समता परिसर कॉलोनी के कलोनाइज़र महेंद्र गादिया ने यह बात कही है। गादिया ने बताया पार्षद द्वारा जिन कॉलोनियों के संबंध में कलेक्टर को शिकायत की गई उसमें इन दोनों कालोनियों का भी जिक्र किया गया है, हकीकत यह है कि उन्हें दोनों ही कॉलोनियों के हस्तांतरण की प्रक्रिया की जानकारी नहीं है। गादिया के अनुसार शहर में फिलहाल ऐसी कई कॉलोनियां है, जो नगर निगम द्वारा हस्तांतरित नही की गई है और उनके रहवासी मूलभूत सुविधाओं से वंचित है, प्रशासन ऐसी कॉलोनियों के विरुद्ध कार्रवाई अथवा जांच करता है ताे हमे कोई आपत्ति नहीं है, बशर्ते जांच तथ्यों के आधार पर की जाए।
hin_Deva hin_Deva hin_Deva